DA neem ANC-wyk af in die Wes-Kaap | Maroela Media
DA neem ANC-wyk af in die Wes-Kaap
Die DA het 'n plattelandse ANC-wyk in die Wes-Kaap afgeneem en 'n stedelike wyk met 'n heelwat kleiner meerderheid behou, terwyl die ANC 'n stedelike wyk in Kaapstad gemaklik behou het.
Woensdag se drie tussenverkiesings in uiteenlopende dele van die Wes-Kaap het aangetoon dat sowel die DA as die ANC sukkel om hul kernkiesers te motiveer, dat die politieke stryd op die Wes-Kaapse platteland hewig gaan wees, maar dat die DA se fut nog nie uit is nie. Aanduidings is ook dat die ACDP van êrens af baie geld gekry het, wat hulle op omstrede wyse aanwend.
Die tussenverkiesing wat die fynste dopgehou is deur waarnemers, was in Kaapstad wyk 31, wat dele van Bonteheuwel en Bishop Lavis, maar ook die welvarender Valhallapark, Montana en Montevideo insluit.
Theresa Thompson (DA) het gewen met 2 427 stemme. In 'n ietwat verstommende wending was die ACDP tweede met 808 stemme, gevolg deur die ANC met 531, die EFF met 119 en die Democratic Independent Party met 41.
Vier punte was duidelik uit hierdie uitslag. Eerstens het die DA teruggesak van 81% steun na 61% steun. Tweedens was die stempersentasie 'n ongehoorde lae 26,7%. Derdens kon die ANC nie juis munt slaan uit die DA se agteruitgang nie – ANC-steun het slegs van 10% tot 14% toegeneem. Laastens was daar die dramatiese verbetering van die ACDP – van 1% na 16%.
Dit was duidelik dat die ACDP van iewers af 'n redelike geldelike inspuiting gekry het. Daar was ontsettend baie ACDP-plakkate op en daar was dosyne ACDP-werkers in kraaknuwe wit T-hemde. Dit het ook aan die lig gekom dat die ACDP voedselbewyse aan arm kiesers gegee het – iets wat die ACDP erken, maar wat hulle aanvoer in die haak is.
Die kwessie word tans deur die OVK ondersoek. Sonder 'n streng uitspraak bestaan die gevaar dat Wes-Kaapse verkiesings in voedselverskaffingsorgies kan ontaard.
Die tussenverkiesing wat die tweede meeste belangstelling gaande gemaak het, was in wyk 5 van die Bergrivier-munisipaliteit, wat setel in Velddrif aan die Weskus. Die wyk sluit die dorpe Eendekuil, Redelinghuys en omliggende plase in, net waar die Swartland oorgaan in die Sandveld.
Die wyk se uitslag was nog altyd 'n groot stryd tussen die ANC en die DA, en vanjaar was geen uitsondering nie. Die onlangse geskiedenis is dat die DA die wyk in 2016 gewen het, dat die ANC dit in 2018 afgeneem het en dat die ANC-raadslid toe geskors is nadat hy drie stadsraadsvergaderings na mekaar misgeloop het.
Hierdie week het Ampie van Wyk (DA) die wyk teruggewen met 943 stemme, gevolg deur die ANC met 826. Die ACDP met 'n nogmaals uiters sterk vertoning van 292 stemme, 'n onafhanklike kandidaat met 37 stemme en die EFF met 11.
Die stempersentasie was 'n gesonde 55%.
Die laaste tussenverkiesing was in Kaapstad se wyk 101, naamlik die plakkerskampe Bloekombos en Wallacedene buite Kraaifontein. Siyabonga Duka (ANC) het die wyk behou met 2 850 stemme, gevolg deur die DA met 267 en die EFF met 179 stemme.
Dit is byna presies dieselfde uitslag as in 2016, met die verskil dat die stempersentasie slegs 18% was. Dit beteken dat ook die ANC sukkel om hul Wes-Kaapse kiesers gemotiveer te kry.
ANC DA tussenverkiesings Wes-Kaap
Soektog na SA'ners in Mosambiek duur voort
Daar wag vir die DA n reuse ontnugtering die jaar. Al ons familie en vriende is klaar met hulle.
Voedselverskaffingsorgies is reg, gegewe die vuilspel wat politiek in elk geval is. Dit behoort n vereiste en n instelling te wees dat alle politieke partye op so n manier moet uitreik na die armes. Die VF moet maar solank kennis neem dat ek my bestelling plaas vir een kospakkie vir die tussenverkiesing in my wyk en dan vir nog twee kospakkies, een om te stem vir plaaslik en een vir nasionaal tydens die verkiesing! Skud jou sak Mnr. Groeneveld, dan skud ek my biscuit! Hier moet ons bly, want hier gaan dit nog lekker raak!
Hoeveel stemme het die VF+ gekry. Het hulle ooit deelgneem?
Eks nie n DA fan nie maar kyk na die weskaap paaie pragtig geen potholes,5meter van paaie is dit skoon,geen as hope in dorpe nie ,geen papiere, baie verkeersbeamptes op paaie en baie vriendellik en behulpsaam en so kan ek aangaan ,maar kan ons dieselfde sien in vrystaat , vaaldriehoek ens ens nee ons kan nie hou dit so DA eks binnekort in weskaap permanent
?? yessss….??? GO ACDP…
GO…!!!? mét of sonder kospakkies, EK ONDERSTEUN JUL CHRISTELIKR GRONDSLAG…!!! 100 x beter asi DA +ANC